《种梅》
宋代·陈舜俞

始我窥山中，早与梅花期。
低回遂四十，种树计已迟。
樵夫致远遂，园官送新枝。
故土谨包裹，深根屡培滋。
连宵霡霂雨，迨此初阳时。
绕径一百树，抚视如婴儿。
古来横斜影，老去乃崛奇。
嗟尔生也晚，笑我行且衰。
世人非金石，或作千年资。
转眼共零落，较此不更痴。
有情且寓赏，勿著喜与悲。
青赤粲点白，一笑唱吾诗。
百年霜雪过，好者知为谁。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。